દક્ષિણ ચીન સમુદ્રમાં ઓઈલ શોધવા સામે ચીનની ભારતને ધમકી
શાંતિ અને સ્થિરતા જાળવવા ભારત શોધ કાર્યથી દૂર રહે ઃ ચીની અધિકારી
(પીટીઆઈ)	બૈજિંગ, તા. ૨૫
દક્ષિણ ચીન સમુદ્ર એક વિવાદાસ્પદ જળ વિસ્તાર હોવાનું જણાવતાં ચીને ભારતને આજે ચેતવણી આપતાં કહ્યું હતું કે આ વિસ્તારમાં શાંતિ અને સ્થિરતા જાળવવા માટે તેણે વિયેતનામ-બ્લોક વિસ્તારમાંથી પણ ખનિજ તેલનું સંશોધન અને ખોદકામ બંધ કરવું જોઈએ.
આ વિસ્તાર એક વિવાદાસ્પદ વિસ્તાર છે, તેથી અમોને નથી લાગતું કે ભારત માટે તે (તેલ ખોદકામ) સારૃં નથી. તેમ ચીનનાં વિદેશ મંત્રાલયના એશિયા વિભાગના ડેપ્યુટી ડીરેક્ટર જનરલ સુન વીડોંગે કહ્યું હતું.
આ વિવાદમાં નહીં ફસાવાનું નવી દિલ્હીને જણાવતાં ચીનનાં વિદેશ મંત્રાલયના અધિકારીએ કહ્યું હતું કે તે વિસ્તારમાં રહેલા ટાપુઓ પરનું સાર્વભૌમત્વ એક મહત્વનો મુદ્દો છે અને તે વિવાદનો ઉકેલ ન આવે ત્યાં સુધી ભારતે તે વિસ્તારમાં ખોદકામ કરવું ન જોઈએ.
''અમો આ વિસ્તારમાં સમાન રીતે વિકાસ ઈચ્છીએ છીએ. અમે આશા રાખીએ છીએ કે ભારત તે વિસ્તારમાં શાંતિ અને સલામતી જાળવવા વધુ પ્રયાસો કરશે.'' તેમ પણ સુને ચીનની મુલાકાતે આવેલા ભારતીય પત્રકારોને કરેલા સંબોધનમાં જણાવ્યું હતું.
ભારત જે વિસ્તારમાં ખોદકામ કરી રહ્યું છે તે વિસ્તારમાં રહેલા તેલ અને ગેસના ભંડારોનું મૂલ્ય ઘણું બધું છે, તે હકીકત પ્રત્યે પત્રકારોએ લક્ષ્ય દોરતાં સુને કહ્યું હતું કે આ મુદ્દો ઘણો જ જટિલ છે અને તેનો શાંતિમય રીતે ઉકેલ શોધવા ચીન તેને બની શકે તેટલું બધું જ કરી રહ્યું છે.
જ્યારે પાકિસ્તાનના કબજા નીચેના કાશ્મીરમાં ચીની કંપનીઓ ઈન્ફ્રાસ્ટ્રકચર પ્રોજેક્ટસમાં સંડોવાયેલી છે, ત્યારે વિયેતનામના ઓઈલ બ્લોક્સમાં ભારત દ્વારા કરાતાં તેલનાં સંશોધન અને ખોદકામ અંગે ચીન શા માટે વિરોધ ઉઠાવે છે? તેના જવાબમાં ઈન્ડિયા-અફેર્સનો ચાર્જ સંભાળતા વરીષ્ઠ ચીની અધિકારીએ કહ્યું હતું કે, 'તે બંને મુદ્દાઓ તદ્દન અલગ છે.' આ ચીની અધિકારીએ તેમ પણ કહ્યું હતું કે આ બંને તદ્દન જુદા જ મુદ્દાઓ છે.